仙都山
作者：胡升
朝代：宋

paragraphs: 鼎湖不可見，巍然但孤峰。
特立亙萬古，氣壓諸山雄。
黄帝久得仙，游行跨飛龍。
至今世俗傳，尚指輦路通。
頗如昇天檜，追求白鹿蹤。
常言貴荒唐，厥見真兒童。
顧惟此山奇，實宜仙所宮。
水聲來冷風，和以萬本松。
客枕久未穩，笙簫滿虛空。
頗疑九成音，不在二典中。
但恐蚩尤旗，曄曄舒長虹。
雖能獨不死，忍視斯民窮。
君看涿鹿戰，萬古蒙其功。
鼎湖何足道，帝德彌蒼穹。